Amasomo – 07th August 2018
WIIKI XVIII MU BW’OMWAKA (II) OLWOKUBIRI (7TH AUGUST 2018)
OLUYIMBA OLW’AMAYINGIRA Zab 69, 2. 6
Ayi Katonda, kkiriza okunjuna, ayi Mukama yanguwa okunnyamba. Omuyambi wange, omulokozi wange ye ggwe, ayi Mukama, leka kulwa.
ESSOMO I
Nnakukola ebyo olw’ebibi byo okwongera. Ndikyusa obusibe bw’ennyumba ya Yakobo.
Bye tusoma mu kitabo kya Yeremiya Omulanzi. (30, 1 – 2. 12 – 15. 18 – 22)
Bino bye bigambo, Omukama bye yagamba Yeremiya, nti: Omukama, Katonda wa Yisraeli, agamba bino: Weewandiikire mu kitabo, ebigambo byonna, bye nnakubuulira. Kubanga Omukama agamba bino, nti: Ebbwa lyo si lya kuwona, ekiwundu kyo, kibi nnyo, tewali asobola kukijjanjaba: buli ddagala lye bateekako, buteerere! Abaali mikwano gyo bonna bakwerabidde, tebakyakulambula, anti nnakukuba nga bwe bakola omulabe, ekibonerezo kyamaanyi. Olw’emisango gyo eminene ddala, n’olw’ebibi byo ebingi ennyo. Okaabira ki olw’ekiwundu kyo? Obulumi bwo si bwa kuwona. Kye nnava nkukola ntyo, lwa misango gyo eminene ddala, era Iwa bibi ebingi ennyo. Naye nno Omukama agamba bw’ati, nti: Nngenda kuzzaawo eweema za Yakobo, nziriremu ebisulo bye: Ekibuga kirizzibwawo mu muyiira gwakyo, n’ekiggwa ne kiddawo ng’olubereberye. Awo mulivaamu okwebaza, n’amaloboozi ag’essanyu. Ndibaaza nnyo, sso si kubakendeeza. Ndibagulumiza, mu kifo ky’okubatoowaza. N’abaana baabwe baliba nga bwe baali olubereberye, ekibiina kyabwe, kirinywezebwa mu maaso gange. Era ndibonereza bonna, abalibajooga. Alibafuga aliva mu bo, n’omulangira alisibuka wakati mu bo. Ndimukkiriza okujja we ndi, n’okunsemberera. Kubanga, ani yali ayanganze okujja we ndi? Y’ayogera Omukama. Olwo mulibeera bantu bange, nga nange nze Katonda wammwe. Ebyo Omukama y’abyogera.
OLUYIMBA OLW’OKWEBUULIRIRA: Zab 101, 16 -1 8. 19 – 21. 29 + 22 – 23
EKIDDIBWAMU: Omukama yayima mu ggulu n’atunuulira mu nsi!
Abaamawanga Iwe balissaamu erinnya lyo ekitiibwa, ne bakabaka bonna ab’ensi ne bakuwa ekitiibwa kyo.* N’okyukira eri okuwanjaga kw’abanaku, n’otemansula kwegayirira kwabwe. Ekidd.
Bino biwandiikirwe ezzadde eririddirira; n’eggwanga eriritondebwa lirigulumiririza wamu Omukama.* Awulire abasibe bwe basinda alokole abasuuliridde okufa. Ekidd.
Abaana b’abaweereza bo balibeera mu ddembe, n’ezzadde lyabwe liriwangaala mu maaso go.* Erinnya ly’Omukama lirangirirwe mu Siyoni, abantu bwe balikungaana awamu, n’obwakabaka ne bukungaana okuweereza Omukama. Ekidd.
OKWANIRIZA EVANJIRI
Alleluya. Ebiragiro byo byonna binywevu, ayi Mukama, bya kubeerawo kutuusa ddi na ddi. Alleluya.
EVANJIRI
Lagira ntambulire ku mazzi okujja gy’oli.
Ebigambo by’Evanjiri ya Mukama waffe Yezu Kristu ebivudde mu Matayo. (14, 22 – 36)
Mu budde buli, abantu nga bamaze okukkuta amangu ago, Yezu n’awaliriza abayigirizwa be okusaabala eryato, bamukulembere, balage emitala w’eri, ye amale okusiibula ekibiina. Bwe yamala okusiibula ekibiina, n’alinnya ku lusozi, n’abeera eyo yekka ng’asoma. Obudde ne buwungeera ng’akyali eyo yekka, Eryato lyo lyali mu buziba, amayengo nga galisunda; kubanga omuyaga gwali gubafuluma mu maaso. Mu kisisimuka ekyokuna, n’alyoka ajja gye bali ng’atambula ku mazzi. Bwe baamulaba ng’atambula ku mazzi, ne beesisiwala nga bagamba nti: muzimu! ne batya ne bawowoggana. Amangu ago Yezu n’ayogera nabo, n’abagamba nti: Mugume… Ye Nze… Timutya, Petro n’ayanukula n’agamba nti: Ssebo, oba ggwe wuuyo, ndagira nzije gy’oli nga ntambulira ku mazzi. Ye n’agamba nti: Jjangu! Petro n’ava mu lyato, n’atambula ku mazzi, n’agenda eri Yezu. Naye bwe yalaba omuyaga nga mungi nnyo, n’atya; bwe yasooka okukka mu mazzi, n’aleekaana ng’agamba nti: Ssebo, mponya! Amangu ago Yezu n’agolola omukono n’amukwata, n’amugamba nti: Nga tokkiriza nnyo! Lwaki obuusizzabuusizza?! Bwe baamala okulinnya mu lyato, omuyaga ne gukya. Abaali mu lyato ne bajja, ne bamusinza nga bagamba nti: Ggwe wamma oli Mwana wa Katonda ddala. Bwe baawunguka, ne batuuka mu nsi y’e Genessar. Ab’omu nsi eyo olwamutegeera ng’atuuse, ne batuma buli wantu wonna mu nsi eyo ne bamuleetera abalwadde bonna. Ne bamwegayirira abakkirize yadde okukwata ku lukugiro Iw’ekyambalo kye; buli eyakomangako ng’awona. Ebyo Omukama y’abyogera.
deu_Latn lug_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn